"ونزوئلا-داکی سون وضعیت ناراحات‌لیق دوغوردو."
بونو خاریجی ایشلر ناظیری مولود چاووش اوغلو اؤزل تلویزیون کاناللاریندان‌ بیرینده وئردیگی آچیقلامادا دئییب.
ونزوئلانین طبیعی ثروت‌لر باخیمیندان دونیانین ان وارلی اؤلکه‌لری آراسیندا یئر آلدیغینی دیله گتیرن چاووش اوغلو آنجاق بو گونه قدر او ثروت‌لردن ایستیفاده ائدیلمه‌سی ساحه‌سینده اینکیشاف ائده بیلمه‌دیگینی وورغولاییب.
اؤلکه‌ده حاضردا باش وئرن حادثه‌لرین ناراحات‌لیق دوغوردوغونو بیلدیرن چاووش اوغلو تورکیه-‌نین بو شرط‌لرده ونزوئلانین ایقتیصادیاتینا دا دستک اولماغا جهد گؤستردیگینی خاطیرلادیب.
"لاکین ایندی سئچکی ایله وظیفه‌ده اولان بیر پرزیدنت وار، دیگر طرف‌دن مجلیس صدری اؤزونو ده فاکتو اولا‌راق پرزیدنت اعلان ائدیر. بو چوخ غریبه بیر وضعیت‌دیر. بو اؤلکه‌ده پرزیدنتین نئجه اولاجاغی معلوم‌دور. بعضی اؤلکه‌لر ده بونو رسمیتده تانیدی. ایندی بو وضعیت کاوسا سبب اولا بیلر" -دئیه چاووش اوغلو دیله گتیریب.
جمهور باشقانی رجب طیب اردوغانین دونن آخشام ونزوئلا پرزیدنتی نیکولا مادورویا زنگ ائده‌رک سون وضعیت باره‌ده معلومات آلدیغینی سؤیله‌ین ناظیر چاووش اوغلو تورکیه-‌نین دموکراسییه دستکینی گوجلو شکیلده وورغولادیغینی بیلدیریب.
چاووش اوغلو "ونزوئلانین دینج‌لیک ایچینده بو وضعیتین عهده سیندن گله‌جگینی اومید ائدیرم. عکس تقدیرده دهشت‌لی حادثه‌لر یارانا بیلر. بونا گؤره ناراحاتیق. تورکیه اولا‌راق اوزریمیزه دوشنی یئرینه یئتیرمه‌یه جهد گؤستریریک" ایفاده‌لرینی ایشلدیب.
